## Zakon o novčanim poticajima u poljoprivredi i ribarstvu

### NN 46/1997 (5.5.1997.), Zakon o novčanim poticajima u poljoprivredi i ribarstvu

# ODBOR ZA ZAKONODAVSTVO ZASTUPNIČKOG DOMA SABORA REPUBLIKE HRVATSKE

Na temelju članka 13. Zakona o izmjenama i dopunama Zakona o novčanim
poticajima i naknadama u poljoprivredi i ribarstvu ("Narodne novine",
br. 108/96.) Odbor za zakonodavstvo Zastupničkog doma Sabora Republike
Hrvatske na sjednici 22. travnja 1997. utvrdio je pročišćeni tekst Zakona
o novčanim poticajima i naknadama u poljoprivredi i ribarstvu.

Pročišćeni tekst Zakona o novčanim poticajima i naknadama u poljoprivredi
i ribarstvu obuhvaća Zakon o novčanim poticajima i naknadama u poljoprivredi
("Narodne novine", br. 29/94.) te njegove izmjene i dopune objavljene
u "Narodnim novinama", br. 9/95., 108/95., 15/96., 25/96., 30/96.,
33/96., 108/96. i 20/97.) u kojima je naznačeno vrijeme njihova stupanja
na snagu.

Klasa: 320-01/96-01/06
Zagreb, 22. travnja 1997.

Predsjednik
odbora za zakonodavstvo Zastupničkog doma
Sabora Republike Hrvatske
**Vice Vukojević, dipl. iur.**,v. r.

---

## **ZAKON**

### **O NOVČANIM POTICAJIMA I NAKNADAMA U POLJOPRIVREDI I RIBARSTVU**

(pročišćeni tekst)

I. TEMELJNE ODREDBE

Članak 1.

Ovim se Zakonom određuje vrsta i visina novčanih poticaja i naknada
u poljoprivredi, osobe koje ostvaruju pravo na novčane poticaje i naknade
za određenu poljoprivrednu proizvodnju ili određene proizvode te način
osiguranja i korištenja tih novčanih poticaja i naknada.

Članak 2.

(1) Novčani poticaj u poljoprivredi, u smislu ovoga Zakona, jesu novčana
sredstva za poticanje određene poljoprivredne proizvodnje koja je od interesa
za tržište Republike Hrvatske (u daljnjem tekstu: novčani poticaj).

(2) Naknada u poljoprivredi, u smislu ovoga Zakona, je povrat dijela
razlike cijene između proizvođačke cijene i prodajne cijene po kojoj se
kvalitetno poljoprivredno sjeme i sve vrste NPK mineralnih gnojiva prodaju
(u daljnjem tekstu: naknada), naknada dijela cijene za diesel gorivo i
konzerve sardina u sjemenovom ulju i umaku od povrća.

(3) Sredstva za novčani poticaj i naknadu iz stavka 1. i 2. ovoga članka
osiguravaju se u državnom proračunu.

Članak 3

(1) Pravo na novčani poticaj i naknadu imaju fizičke i pravne osobe
koje obavljaju djelatnost poljoprivrede s prebivalištem ili sjedištem u
Republici Hrvatskoj (u daljnjem tekstu: korisnici), koji proizvode za tržište
Republike Hrvatske.

(2) Korisnici iz stavka 1. ovoga članka dužni su voditi popis o ostvarenim
novčanom poticajima i naknadama.

Članak 4.

Novčani poticaj i naknada isplaćuju se korisnicima putem Ministarstva
poljoprivrede i šumarstva na temelju njihovih zahtjeva.

II. NOVČANI POTICAJI ZA ODREĐENU POLJOPRIVREDNU PROIZVODNJU

Članak 5.

Pravo na novčani poticaj ostvaruje se za proizvodnju:

 1. kravljeg, kozjeg i ovčjeg mlijeka,

 2. trogodišnjih kvalitetnih muških rasplodnih konja,

 3. sjemena (sperme) kvalitetnih bikova,

 4. rasplodnih grla izvornih pasmina goveda, konja, svinja, ovaca, koza
i magaraca,

 5. testiranje odabranih rasplodnih bikova (performance test, progeni
test) za umjetno osjemenjivanje i prirodni pripust,

 6. kvalitetnoga rasplodnog podmladka goveda, svinja, ovaca, koza, konja,
peradi i selekcioniranih matica pčela iz domaćeg uzgoja,

 7. soje, suncokreta, uljane repice, šećerne repe i duhana,

 8. grožđa na otocima, poluotoku Pelješcu, Konavlima i Primoštenskom
vinogorju,

 9. loznih sadnica (cijepova) preporučenih sorti,

10. sadnica maslina preporučenih sorti,

11. preradu maslina,

12. mesnog i koštanog brašna,

13. uzgoj morske ribe,

14. uzgoj slatkovodne ribe.

Članak 6.

(1) Novčani poticaj za proizvode iz članka 5. ovoga Zakona određuju
se po jedinici proizvoda i iznosi za:

1. kravlje, ovčje i kozje mlijeko 0,55 kn po litri

2. rasplodni podmladak:

   - goveda 1.480,00 kn po grlu

   - svinja 444,00 kn po grlu

   - ovaca i koza 370,00 kn po grlu

   - konja 1.850,00 kn po grlu

   - peradi 14,80 kn po komadu

   - selekcioniranih matica pčela 30,00 kn po kom.

3. sjeme (sperma) kvalitetnih bikova:

   - elitnih 10,00 kn po dozi

   - dvostruko testiranih 8,00 kn po dozi

   - jednostruko testiranih 6,00 kn po dozi

   - netestiranih 3,00 kn po dozi.

4. rasplodnih grla hrvatskih izvornih pasmina:

   a) istarsko govedo 5.500,00 kn po grlu

   b) slavonski podolac 5.500,00 kn po grlu

   c) konja 1.850,00 kn po grlu

   d) svinja 740,00 kn po grlu

   e) ovaca 350,00 kn po grlu

   f) koza 350,00 kn po grlu

   g) magaraca 600,00 kn po grlu

5. odabrane rasplodne bikove za:

    - umjetno osjemenjivanje

   (perfomance test) 5.000,00 kn po grlu

   - prirodni pripust

   (perfomance test) 2.600,00 kn po grlu

6. utvrđivanje uzgojnih vrijednosti

   rasta i razvoja odabranih bikova

   (progeni test) 1,85 kn po kg žive vage

7. odabrane trogodišnje kvalitetne

   muške rasplodnjake konja (pastuha)

   za pastuharne i zemaljski uzgoj 3.700,00 kn po grlu

8. ratarske industrijske kulture:

   - suncokret0,41 kn po kg

   - soja 0,41 kn po kg

   - uljana repica 0,37 kn po kg

   - šećerna repa 5,00 kn na 100 kg

   - list duhana 3,00 kn po kg

9. grožđe na otocima, poluotoku Pelješcu, Konavlima i Primoštenskom
vinogorju (općine Marina, Primošten, te rubni dijelovi grada Šibenika i
Seget Donji) 2.590,00 kn po ha.

10. loznih sadnica (cijepova)
       preporučenih sorti 1,00 kn po komadu

11. sadnica maslina preporučenih
       sorti 5,00 kn po komadu

12. preradu plodova maslina 0,89 kn po kg

13. mesnog i koštanog brašna 0,40 kn po kg

14. uzgoj morske ribe 5,00 kn po kg

15. uzgoj slatkovodne ribe:

   - šaran 2,00 kn po kg

    - pastrva 3,00 kn po kg

16. novozasađene vinograde na otocima, poluotoku Pelješcu, Konavlima
i Primoštenskom vinogorju (općine Marina, Primošten te rubni dijelovi grada
Šibenika i Seget Donji.

6.000,00 kn po ha za prve tri godine.

(2) Novčani poticaj za mlijeko isplaćivat će se i:

- pravnoj osobi koja provodi program uzgojno selekcijskog rada u stočarstvu
u Republici Hrvatskoj po obračunatoj litri mlijeka za koju su proizvođači
mlijeka ostvarili novčani poticaj - u visini od 20,00 kn na 1.000 litara
mlijeka,

- pravnoj osobi koja provodi program zdravstvene zaštite mlijeka po
obračunatoj litri mlijeka za koju su proizvođači ostvarili novčani poticaj
- u visini od 3,00 kn na 1.000 litara mlijeka.

(3) Iznimno od stavka 1. ovoga članka za područja iz članka 2., 3.,
4. i 5. Zakona o područjima posebne državne skrbi ("Narodne novine",
br. 44/96.), te za brdsko planinsko područje, otoke i poluotok Pelješac,
novčani poticaj iznosi za:

1. kravlje, ovčje i kozje mlijeko 0,80 kn po litri

2.rasplodni podmladak

   - goveda 2.000,00 kn po grlu

   - svinja 600,00 kn po grlu

   - ovaca i koza 500,00 kn po grlu

   - konja 2.500,00 kn po grlu

   - selekcioniranih matica pčela 40,00 kn po komadu

3. uzgoj morske ribe 7,00 kn po kg.

(4) Brdsko planinsko područje u smislu ovoga Zakona su sljedeće općine,
odnosno gradovi:

1. Generalski Stol, Netretić, Ozalj, Žakanje, Ogulin u Županiji karlovačkoj,

2. Delnice, Klana, Jelenje, Čavle, Fužine, Čabar, Brod Moravice, Mrkopalj,
Ravna Gora, Skrad, Vrbovsko i Lokve u Županiji primorsko-goranskoj,

3. Gospić, Senj, Brinje, Perušić i Otočac u Županiji ličko-senjskoj,

4. Unešić u Županiji šibenskoj,

5. Sinj, Cista Provo, Lovreć, Imotski, Donji Proložac, Zmijavci, Dicmo,
Otok, Šestanovac, Vrgorac, Zagvozd, Podbalje i općina Muć u Županiji splitsko-dalmatinskoj,

6. Lanišće i Lupoglav u Županiji istarskoj,

7. Voćin u Županiji virovitičko-podravskoj.

Članak 7.

(1) Korisnici novčanog poticaja za kvalitetni rasplodni podmladak iz
članka 5. točke 6. ovoga Zakona jesu proizvođači kvalitetne rasplodne stoke
koji su upisani u Upisnik proizvođača kvalitetne rasplodne stoke u skladu
s propisima o mjerama za unapređivanje stočarstva.

(2) Novčani poticaj iz stavka 1. ovoga članka isplaćivat će se za rasplodni
podmladak nakon uvođenja rasplodnog podmlatka u Središnji matični popis
muških i ženskih rasplodnih grla, u skladu s propisima o mjerama za unapređivanje
stočarstva.

(3) Novčani poticaj iz stavka 2. ovoga članka ostvaruje se samo jedanput
u proizvodnom životu rasplodnog grla.

(4) Korisnici novčanog poticaja za rasplodni podmladak dužni su rasplodni
podmladak držati u uzgoju propisano vrijeme.

(5) Iznimno, korisnici novčanog poticaja iz stavka 4. ovoga članka mogu
izlučiti iz uzgoja rasplodni podmladak i prije isteka propisanog vremena
ako se utvrde zdravstveni ili poremećaji koji utječu na rasplodnu sposobnost
podmlatka ili ako se utvrdi njegova nezadovoljavajuća proizvodna sposobnost.

Članak 8.

Novčani poticaj za poljoprivrednu proizvodnju iz članka 5. ovoga Zakona,
proizvedenu i isporučenu tržištu Republike Hrvatske u tekućoj godini, ostvaruje
se najkasnije do 31. siječnja iduće godine.

Članak 9.

(1) Postupak za ostvarenje novčanih poticaja, potrebnu dokumentaciju,
vrijeme u kojem je korisnik dužan rasplodni podmladak držati u uzgoju i
obrasce popisa o ostvarenim novčanim poticajima, propisuje ministar poljoprivrede
i šumarstva.

(2) Način neposredne isplate novčanih poticaja krajnjim korisnicima
propisuje ministar financija.

(3) Ovlašćuju se ministar poljoprivrede i šumarstva i ministar financija
da u propisima iz stavka 1. i 2. ovoga članka propišu prekršaje te odrede
novčane kazne za te prekršaje.

III. NAKNADA ZA KVALITETNO POLJOPRIVREDNO SJEME, MINERALNA GNOJIVA,
KONZERVE SARDINA, RIBU IZ UZGOJA I DIESEL GORIVO

Članak 10.

Naknada se ostvaruje za kvalitetno poljoprivredno sjeme kukuruza, šećerne
repe, soje, suncokreta, uljane repice, duhana, krumpira, i sve vrste NPK
mineralnih gnojiva (u daljnjem tekstu: NPK gnojiva), konzerve sardina u
ulju i umaku od povrća (u daljnjem tekstu: sardina konzervi) i diesel goriva
korištenog za obavljanje morskog ribolova.

Članak 11.

(1) Sredstva za naknadu osiguravaju se za sve količine kvalitetnog poljoprivrednog
sjemena i NPK gnojiva, prodanih i isporučenih korisnicima za upotrebu u
poljoprivredi u Republici Hrvatskoj.

(2) Sredstva za naknadu osiguravaju se za prodane količine sardina konzervi
na domaćem tržištu i u izvozu, proizvedene od domaćeg ulova plave ribe.

(3) Sredstva za naknadu dijela cijene diesel goriva osiguravaju se profesionalnim
ribarima (pravnim i fizičkim osobama) do godišnje potrošnje od ukupno 10.000.000
litara.

Članak 12.

(1) Korisnici naknada iz članka 11. stavka 1. ovoga Zakona su krajnji
potrošači, a korisnici iz stavka 2. su proizvođači ribljih konzervi na
otocima i proizvođači ribljih konzervi na ostalim područjima te korisnici
iz stavka 3. su fizičke i pravne osobe koje obavljaju gospodarski ribolov
i uzgoj ribe.

(2) Način neposredne isplate naknada iz stavka 1. ovoga članka propisat
će ministar financija.

Članak 13.

Naknada za proizvode iz članka 10. ovoga Zakona iznosi:

1. za kvalitetno poljoprivredno sjeme:

   - kukuruza 2,60 kn po kg

   - šećerne repe 66,60 kn po sjemenskoj jedinici

   - soje 1,11 kn po kg

   - suncokreta 7,40 kn po kg

   - uljane repice 2,59 kn po kg

   - duhana 5.653,60 kn po kg

   - krumpira 0,89 kn po kg

2. Za NPK gnojiva u prosjeku od 0,25 kn po kg.

3. Za sardina konzerve proizvedene u tvornicama koje se nalaze na otocima
3,50 kn po kilogramu i za konzerve sardina proizvedene na ostalim područjima
3,00 kn po kilogramu.

4. Za diesel gorivo 1,49 kn po litri.

Članak 14.

(1) Naknadu za proizvode iz članka 10. ovoga Zakona ostvaruju korisnici
naknade za iste vrste, partije i količine kvalitetnog poljoprivrednog sjemena
i NPK gnojiva, jedanput do njihove upotrebe u poljoprivredi, osim za sardina
konzerve i diesel gorivo koje se koristi za obavljanje morskog ribolova.

(2) Naknadu za sardina konzerve korisnici ostvaruju nakon prodaje i
isporuke na domaćem tržištu ili u izvozu. Naknadu za prodane količine sardina
konzervi u tekućoj godini ostvaruju najkasnije do 31. siječnja iduće godine.

(3) Naknadu iz članka 13. stavka 1. točke 4. ovoga Zakona ostvaruju
profesionalni ribari za potrošnju diesel goriva u tekućoj godini.

(4) Naknada za proizvode iz stavka 1. ovoga članka proizvedene i isporučene
korisnicima s teritorija Republike Hrvatske u tekućoj godini, ostvaruje
se najkasnije do 31. siječnja iduće godine.

Članak 15.

(1) Način i postupak ostvarivanja naknade i obrasce popisa o naknadi
za kvalitetno poljoprivredno sjeme, NPK gnojiva i sardina konzerve propisuje
ministar.

(2) Način i postupak ostvarivanja naknade za dio cijene diesel goriva
profesionalnim ribarima propisat će ministar financija u roku 30 od dana
od dana stupanja na snagu Zakona o izmjenama i dopunama Zakona o novčanim
poticajima i naknadama u poljoprivredi ("Narodne novine", 9/95.).

(3) Ovlašćuje se ministar da u propisu iz stavka 1. ovoga članka propiše
prekršaje te odredi novčane kazne za te prekršaje.

IV. NADZOR

Članak 16.

(1) Upravni nadzor nad provedbom ovoga Zakona i propisa donesenih na
temelju njega obavlja Ministarstvo poljoprivrede i šumarstva (u daljnjem
tekstu: Ministarstvo) i Ministarstvo financija.

(2) Inspekcijske poslove u provedbi ovoga Zakona i propisa donesenih
na temelju njega u prvom stupnju obavljaju županijski uredi i gradski ured
Grada Zagreba nadležni za poslove poljoprivrede, ribarske i veterinarske
inspekcije (u daljnjem tekstu županijska inspekcija), a u drugom stupnju
Ministarstvo.

(3) Inspekcijski nadzor provode poljoprivredni, ribarski i veterinarski
inspektori županijske inspekcije te poljoprivredni, ribarski i veterinarski
inspektori u Ministarstvu u skladu s ovim Zakonom, propisima o zdravstvenoj
zaštiti životinja i veterinarskoj djelatnosti te propisima o mjerama za
unapređivanje stočarstva i propisima o morskom i slatkovodnom ribarstvu.

Članak 17.

(1) Županijska inspekcija obavlja sve poslove inspekcijskog nadzora,
osim poslova za koje je ovim Zakonom određeno da ih neposredno obavlja
Ministarstvo.

(2) Poljoprivredni inspektor županijske inspekcije u provedbi inspekcijskog
nadzora:

1. provodi uvid u popis isprave koje se odnose na ostvarivanje novčanog
poticaja za mlijeko, ratarske industrijske kulture, plodove maslina, kvalitetni
rasplodni podmladak i naknade za kvalitetno poljoprivredno sjeme,

2. naređuje povrat novčanog poticaja ostvarenog za one količine mlijeka
koje glede kakvoće ne odgovaraju propisu o zaštitnoj cijeni mlijeka,

3. naređuje povrat novčanog poticaja ostvarenog za soju, suncokret,
uljanu repicu, šećernu repu, plodove maslina i list duhana ako glede kakvoće
ne odgovaraju propisima o stavljanju u promet na unutarnjem tržištu, odnosno
ne udovoljavaju uvjetima određenim propisima o zaštitnim cijenama tih proizvoda,

4. naređuje povrat novčanog poticaja ostvarenog za kvalitetni rasplodni
podmladak ako nije uveden u Središnji matični popis muških i ženskih rasplodnih
grla,

5. naređuje korisniku povrat naknade ostvarene za kvalitetno poljoprivredno
sjeme ako nije umanjio cijenu za prodane i isporučene količine tih proizvoda
za iznos naknade ili ako proizvode za koje je ostvario naknadu isporučuju
pravnim i fizičkim osobama koje imaju sjedište, odnosno prebivalište izvan
teritorija Republike Hrvatske,

6. naređuje otklanjanje nedostataka pri vođenju popisa za novčane poticaje
i naknade,

7. provjerava udovoljava li korisnik prava na novčani poticaj i naknadu
uvjetima za ostvarivanje tog prava,

8. poduzima druge mjere i druge radnje za koje je ovlašten propisima
o mjerama za unapređivanje stočarstva,

9. izvješćuje nadležna tijela državne uprave o uočenim nepravilnostima
i traži provođenje određenog postupka, ako sam nije ovlašten izravno postupiti,

10. prikuplja podatke i obavijesti od odgovornih osoba, svjedoka, vještaka
i drugih osoba kada je to potrebno za obavljanje njegovih poslova,

11. podnosi zahtjev za pokretanje prekršajnog postupka radi povrede
odredaba ovoga Zakona i propisa donesenih na temelju njega.

(3) Veterinarski inspektor županijske inspekcije, u provedbi inspekcijskog
nadzora:

1. naređuje otklanjanje nedostataka pri vođenju popisa za novčane poticaje,

2. provjerava udovoljava li korisnik prava na novčani poticaj uvjetima
za ostvarivanje tog prava,

3. izvješćuje nadležna tijela državne uprave o uočenim nepravilnostima
i traži provođenje određenog postupka, ako sam nije ovlašten izravno postupiti,

4. prikuplja podatke i obavijesti od odgovornih osoba, svjedoka, vještaka
i drugih osoba kada je to potrebno za obavljanje njegovih poslova,

5. podnosi zahtjeve za pokretanje prekršajnog postupka radi povrede
odredaba ovoga Zakona i propisa donesenih na temelju njega,

6. poduzima druge mjere i druge radnje za koje je ovlašten propisima
o zdravstvenoj zaštiti životinja i veterinarskoj djelatnosti.

Članak 18.

U provedbi inspekcijskog nadzora Ministarstvo:

1. provodi uvid u popis i isprave koje se odnose na ostvarivanje novčanog
poticaja za: proizvodnju grožđa na otocima, poluotoku Pelješcu, Konavlima
i Primoštenskom vinogorju (općine Marina, Primošten, te rubni dijelovi
grada Šibenika i Seget Donji), provedbu programa uzgojno selekcijskog rada
u stočarstvu, zdravstvene zaštite mlijeka i reprodukcije u stočarstvu,
proizvodnju sjemena (sperme) kvalitetnih bikova, proizvodnju rasplodnih
grla izvornih pasmina goveda i konja, ispitivanje bikova na progeni i performance
test, proizvodnju kvalitetnih muških rasplodnjaka,

2. provodi uvid u popis i isprave koje se odnose na ostvarivanje naknade
za NPK gnojiva,

3. provjerava udovoljava li korisnik prava na novčani poticaj i naknadu
uvjetima za ostvarivanje tog prava,

4. naređuje povrat novčanog poticaja ostvarenog za tekuću godinu ukoliko
korisnik poticaja ne uzgaja i drži rasplodno grlo izvornih pasmina goveda
i konja u skladu s Programom očuvanja izvornih pasmina te ukoliko grlo
za koje je ostvaren novčani poticaj ne drži u uzgoju godinu dana od dana
isplate novčanog poticaja,

5. naređuje povrat poticaja ostvarenog od korisnika koji nije upisan
u Upisnik proizvođača grožđa i ako ne uzgaja sorte grožđa dopuštene propisom
o rajonizaciji vinogradarskih područja, proizvodnji i prometu grožđa i
proizvoda od grožđa i vina te označavanju i zaštiti geografskog podrijetla
imena i oznake vina,

6. naređuje povrat novčanog poticaja ukoliko korisnik ne koristi novčani
poticaj u skladu sa ugovorima zaključenim o provedbi programa zdravstvene
zaštite mlijeka, uzgojno selekcijskog rada i reprodukcije u stočarstvu
Republike Hrvatske,

7. naređuje otklanjanje nedostataka u vođenju popisa za novčane poticaje
i naknade,

8. naređuje korisniku povrat naknade ostvarene za NPK gnojiva i kvalitetno
sjeme ako nije umanjio cijenu za prodane i isporučene količine tih proizvoda
za iznos naknade, ili ako proizvode za koje je ostvario naknadu isporuči
pravnim i fizičkim osobama koje imaju sjedište, odnosno prebivalište izvan
teritorija Republike Hrvatske,

9. izvješćuje nadležna tijela državne uprave o uočenim nepravilnostima
i traži provođenje određenog postupka, ako sama nije ovlaštena izravno
postupiti,

10. prikuplja podatke i obavijesti od odgovornih osoba, svjedoka, vještaka
i drugih osoba kada je to potrebno za obavljanje poslova,

11. podnosi zahtjev za pokretanje prekršajnog postupka radi povrede
odredaba ovoga Zakona i propisa donesenih na temelju njega,

12. poduzima druge mjere i druge radnje za koje je ovlaštena propisima
o mjerama za unapređivanje stočarstva te propisima o zdravstvenoj zaštiti
životinja i veterinarskoj djelatnosti.

Članak 19.

Poljoprivredni i veterinarski inspektor u provedbi inspekcijskog nadzora
vodi postupak i donosi rješenje, kada je za to ovlašten ovim Zakonom i
propisima donesenim na temelju njega.

Članak 20.

(1) Protiv rješenja Ministarstva donesenih na temelju ovoga Zakona u
prvom stupnju nije dopuštena žalba već se može pokrenuti upravni spor.

(2) Žalba protiv rješenja donesenih na temelju ovoga Zakona ne zadržava
izvršenje rješenja.

Članak 21.

Pravne i fizičke osobe čiji rad podliježe inspekcijskom nadzoru, dužne
su omogućiti obavljanje nadzora i pružiti potrebne podatke i obavijesti.

V. KAZNENE ODREDBE

Članak 22.

(1) Novčanom kaznom u iznosu od 37.000,00 do 55.000,00 kuna kaznit će
se za prekršaj pravna ili fizička osoba:

1. ako ostvari novčani poticaj suprotno članku 3. stavku 1. ovoga Zakona,

2. ako ostvari naknadu suprotno članku 12. stavku 1. ovoga Zakona.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 9.000,00 do 18.000,00 kuna.

Članak 23.

(1) Novčanom kaznom u iznosu od 5.500,00 do 11.000,00 kuna kaznit će
se za prekršaj pravna ili fizička osoba:

1. ako ostvari novčani poticaj suprotno članku 7. stavku 3. ovoga Zakona,

2. ako kvalitetni rasplodni podmladak ne drži u uzgoju propisano vrijeme
(članak 7. stavak 4.),

3. ako ostvari naknadu suprotno članku 14. stavku 1. ovoga Zakona,

4. ako ne postupi po naređenim mjerama poljoprivrednog ili veterinarskog
inspektora (članak 17. i 18.),

5. ako ne omogući obavljanje nadzora i ne pruži potrebne podatke i obavijesti
(članak 21.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 2.000,00 do 4.000,00 kuna.

Članak 24.

(1) Novčanom kaznom u iznosu od 1.000,00 do 4.000,00 kuna kaznit će
se za prekršaj pravna ili fizička osoba ako ne vodi propisani popis (članak
3. stavak 2.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 1.000,00 do 2.000,00 kuna.

Članak 25.

Za prekršaje iz članka 22. do 24. ovoga Zakona, uz novčane kazne, izreći
će se i zaštitna mjera oduzimanja ostvarenog novčanog poticaja ili naknade
koji su ostvareni, odnosno nastali prekršajem.

VI. PRIJELAZNE I ZAVRŠNE ODREDBE

Članak 26.

(1) Propise na temelju ovlaštenja iz ovoga Zakona donijet će ministar
u roku od tri mjeseca od dana stupanja na snagu Zakona o novčanim poticajima
i naknadama u poljoprivredi ("Narodne novine", br. 29/94.).

(2) Do donošenja propisa iz stavka 1. ovoga članka ostaju na snazi:

1. Pravilnik o načinu i postupku ostvarivanja naknade za dio cijene
diesel goriva profesionalnim ribarima ("Narodne novine", br.
18/95.);

2. Pravilnik o načinu i postupku za ostvarivanje novčanih poticaja u
poljoprivredi ("Narodne novine", br. 19/95.);

3. Pravilnik o načinu i postupku ostvarivanja naknade za kvalitetno
poljoprivredno sjeme, NPK mineralna gnojiva i konzerve sardina ("Narodne
novine", br. 19/95.).

Članak 27.

Propise na temelju ovlaštenja iz članka 9. i 12. ovoga Zakona, donijet
će ministar poljoprivrede i šumarstva i ministar financija u roku od 60
dana od dana stupanja na snagu Zakona o izmjenama i dopunama Zakona o novčanim
poticajima i naknadama u poljoprivredi ("Narodne novine", br.
108/96.).

Članak 28.

Stupanjem na snagu Zakona o novčanim poticajima i naknadama u poljoprivredi
("Narodne novine", br. 29/94.) prestaje važiti Uredba o premijama
za određene proizvode u poljoprivredi i regresu za kvalitetno poljoprivredno
sjeme i mineralna gnojiva ("Narodne novine", br. 116/93.).

Članak 29.

Danom stupanja na snagu Zakona o novčanim poticajima i naknadama u poljoprivredi
("Narodne novine", br. 108/96.) prestaje važiti Uredba o izmjenama
i dopunama Zakona o novčanim poticajima i naknadama u poljoprivredi i ribarstvu
("Narodne novine", br. 15/96.), Uredba o izmjenama Zakona o novčanim
poticajima i naknadama u poljoprivredi i ribarstvu ("Narodne novine",
br. 25/96.) i Uredba o izmjeni Zakona o novčanim poticajima i naknadama
u poljoprivredi i ribarstvu ("Narodne novine", br. 33/96.).

Zakon, NN 46/1997-671